Ievads

Vienotais tirgus ir viens no lielākajiem Eiropas Savienības (ES) sasniegumiem. Kā Eiropas projekta stūrakmens tas pēdējās desmitgadēs ir veicinājis ekonomikas izaugsmi un atvieglojis dzīvi patērētājiem un uzņēmumiem Eiropā. Eiropas Savienība nodrošina 18 % no pasaules ekonomiskās produktivitātes, un to apsteidz tikai ASV. Labi funkcionējošs vienotais tirgus piedāvā ES iedzīvotājiem plašāku pakalpojumu un preču klāstu un labākas darba iespējas. Vienotais tirgus ES ekonomikas dalībniekiem piedāvā lielu iekšzemes tirgu, vienlaikus stimulējot tirdzniecību un konkurenci un paaugstinot efektivitāti. Tas ir būtiski, lai panāktu ES iecerēto zaļo un digitālo pārveidi, un tas kalpo par atspēriena punktu spējai konkurēt pasaules mērogā.

Šodien pieņemtajā Jaunajā Eiropas industriālajā stratēģijā vienotais tirgus noteikts par vienu no Eiropas industriālās pārveides pamatelementiem. Lai tas darbotos visiem, ES tiesību aktos ir iekļauti vienoti noteikumi, kas ļaus likvidēt šķēršļus un atvieglos preču un pakalpojumu apriti visā ES un vienlaikus aizsargās patērētājus.

Vienotā tirgus noteikumi paredzēto ietekmi ļaus panākt vien tad, ja tie būs pienācīgi izstrādāti un izpildīti. Tomēr tie arvien netiek pienācīgi ievēroti. No Paziņojuma par šķēršļiem vienotajā tirgū izriet, ka joprojām ir daudz šķēršļu, kas itin bieži rodas tāpēc, ka jau pieņemtie ES tiesību akti netiek pareizi piemēroti vai tiek nepilnīgi piemēroti valstu līmenī. Tirgus dalībnieku un ieguldītāju brīvas pārvietošanās tiesībām arvien ir daudz regulatīvo un administratīvo šķēršļu, un eiropiešiem tiek piedāvāti nelikumīgi vai bīstami produkti un pakalpojumi, jo praksē trūkst uzraudzības, pārbaudes, atklāšanas un sankciju pret ekonomikas dalībniekiem, kas neievēro vienotā tirgus noteikumus.

Dalībvalstis un Komisija visā regulējuma ciklā ir kopīgi atbildīgas par to, lai nodrošinātu vienotā tirgus noteikumu un pilsoņu tiesību ievērošanu.

Dalībvalstīm ir pienākums pareizi piemērot to, par ko tās kā Eiropas likumdevējas ir vienojušās. Tās ir arī atbildīgas par to, lai savā teritorijā atklātu vienotā tirgus noteikumu pārkāpumus un novērstu tos. Komisijai kā Līguma izpildes uzraudzītājai ir rūpīgi jāseko, vai visas dalībvalstis ievēro un izpilda vienotā tirgus noteikumus, un tad, ja noteikumi netiek ievēroti, Komisijai izlēmīgi jārīkojas, izmantojot pārkāpumu procedūras.

Eiropadome 2019. gada martā aicināja Komisiju ciešā sadarbībā ar dalībvalstīm izstrādāt ilgtermiņa rīcības plānu vienotā tirgus noteikumu labākai īstenošanai un izpildei. Kopš tā laika dalībvalstis ir atkārtoti paudušas apņemšanos panākt stingrāku šādu noteikumu izpildi. Komisija atzinīgi vērtē Eiropadomes aicinājumu un piekrīt dalībvalstīm, ka būtiski jāuzlabo vienotā tirgus noteikumu īstenošana un ievērošana.

Balstoties uz atjauninātu partnerību starp dalībvalstīm un Komisiju un ņemot vērā secinājumus, kas izklāstīti šodien pieņemtajā Paziņojumā par šķēršļiem vienotajā tirgū, šis rīcības plāns piedāvā virkni darbību, ar kurām iecerēts maksimāli palielināt esošo noteikumu ievērošanas un izpildes efektivitāti un rezultativitāti visā ES.

Pašreizējās problēmas noteikumu izpildē

Tirdzniecība vienotajā tirgū nodrošina 56 miljonus darbvietu Eiropā, un aplēstais ekonomiskais ieguvums ir 8 % līdz 9 % no ES IKP. Tiek prognozēts, ka ar turpmākiem uzlabojumiem vienotajā rūpniecības preču tirgū varētu iegūt no 183 līdz 269 miljardiem euro gadā, savukārt turpmāka pakalpojumu tirgu integrācija varētu dot vēl 297 miljardus euro gadā. Šie palielinājumi vien ekonomisko ieguvumu varētu kāpināt no 8–9 % līdz aptuveni 12 % no papildu IKP.

Dažkārt ir skaidrs, ka dalībvalstis pārkāpj atrunātos vienotā tirgus noteikumus vai rada un pieļauj šķēršļus nacionālajos tiesību aktos ar mērķi vairāk aizsargāt savu tirgu un dot priekšrocības saviem uzņēmumiem. Iespējamie ieguvumi bieži vien ir ļoti īslaicīgi, bet ietekme uz Eiropas uzņēmumiem var būt daudz nopietnāka, ievērojami apgrūtinot patiesi vienlīdzīgu konkurences apstākļu panākšanu un pasaules mēroga līderu izveidošanos, tādējādi nepieļaujot vienlīdzīgus konkurences apstākļus no iekšienes. Tas nesamērīgi ietekmē mazos un vidējos uzņēmumus (MVU) un jaunuzņēmumus. Lielākiem uzņēmumiem ir līdzekļi dažādo noteikumu kopumu ievērošanai, bet mazie un vidējie uzņēmumi ir pirmie, kas cieš no administratīvā sloga un sarežģītības, jo īpaši tad, kad tiek šķērsotas robežas, lai veiktu uzņēmējdarbību vienotajā tirgū. Tāpēc vienotajam tirgum un tā pienācīgai īstenošanai un izpildei ir būtiska nozīme šodien pieņemtajā MVU stratēģijā.

Nepietiekamai vai nepareizai noteikumu īstenošanai un noteikumu neizpildei ir negatīvas sekas gan Eiropas, gan valstu līmenī. Iedzīvotāji un uzņēmumi nevar pilnībā izmantot tiesības brīvi pārvietoties, uzņēmumi nevar īstenot apjomradītus ietaupījumus, ko var piedāvāt vienotais tirgus, neatbilstīgi produkti apdraud patērētājus vai arī viņiem ir mazāka izvēle, ir apdraudēta energoapgādes drošība, un ir grūtāk izpildīt ES vides un klimata mērķus. Uzņēmumi, kuri ievēro likumus, zaudē tirgus daļu negodīgas konkurences dēļ, ko rada uzņēmumi, kuri neievēro noteikumus un piedāvā neatbilstīgus produktus vai neievēro sociālās aizsardzības noteikumus.

Dalībvalstu un Komisijas kopīgie centieni

Lai nodrošinātu vienotā tirgus noteikumu izpildi, vispirms jāpanāk, ka noteikumi tiek pareizi piemēroti visās dalībvalstīs un visās Eiropas publiskajās iestādēs un ka par pārkāpumiem piemēro sankcijas, tostarp vajadzības gadījumā izmantojot pārkāpuma procedūras. Lai to panāktu, ir vajadzīga ekonomikas dalībnieku uzraudzība, pārbaude un sankcijas, izņemot no tirgus to nelegālos ražojumus neatkarīgi no tā, vai tie ir bīstami, viltoti vai neatbilst vides, energoefektivitātes vai citiem noteikumiem.

Taču, ja vēlamies visaptveroši izmantot vienotā tirgus sniegtās priekšrocības, izpildei jābūt plašākai un jāaptver viss attiecīgo noteikumu darbības laiks – no ierosināšanas līdz piemērošanai. Tam nepieciešama sadarbība visos pārvaldības līmeņos ES, sākot ar vietējām un reģionālajām iestādēm un beidzot ar Eiropas līmeni. Šai sakarā ar izpildi jāsaprot nepārtraukts process, kas sākas ar noteikumu izstrādi, transponēšanu, ko attiecīgā gadījumā veic dalībvalstis, un beidzas ar noteikumu piemērošanu un sankcijām par pārkāpumiem. Ir ļoti svarīgi, lai dalībvalstis un Komisija, īstenojot to kopīgo atbildību, cita citu atbalstītu attiecīgo pienākumu izpildē.

Ar preventīviem pasākumiem iespējams izvairīties no nepieciešamības veikt koriģējošus pasākumus vēlākos posmos. Ja bijis neiespējami nodrošināt prognozēto atbilstību vienotā tirgus noteikumiem, iedzīvotāji un uzņēmumi var saskarties ar regulatīviem vai administratīviem šķēršļiem un vienlaikus sagaidīt, ka tie tiks novērsti ar efektīvu pēcdarbību. Regulējuma izpildes iestādēm jābūt labi funkcionējošām, procedūrām un uzraudzībai jāatbilst paredzētajam mērķim un dalībniekiem uz vietas, piemēram, valsts amatpersonām vai tiesnešiem, ir jāizprot un jāspēj piemērot ES tiesību aktus ikdienas darbā.

Lai aizsargātu privātpersonu vai uzņēmumu tiesības, dalībvalstīm jānodrošina vienotā tirgus tiesību aktu ievērošana, sākot jau ar nacionālo tiesību aktu izstrādes posmu un pieņemot atsevišķus tiesas vai administratīvos lēmumus. Komisijai jāpalīdz dalībvalstīm nepieļaut jaunu šķēršļu rašanos vienotajā tirgū, kā arī ES tiesību aktu transponēšanā un piemērošana, vajadzības gadījumā sākot korektīvus pasākumus.

Uzdevumi un pienākumi vienotā tirgus noteikumu īstenošanai un izpildei Dalībvalstis Komisija üsavlaicīgi un precīzi transponē ES tiesību aktus, atturoties no nepamatotas pārmērīgas reglamentēšanas, un nodrošina vienlīdzīgus konkurences apstākļus üpalīdz dalībvalstīm pareizi, pilnībā un laikus transponēt ES tiesību aktus ünodrošina, ka dalībvalstu likumi ir samērīgi un nediskriminējoši üpalīdz dalībvalstīm ES tiesību aktu piemērošanā ünodrošina pietiekamas un samērīgas administratīvās pārbaudes un kontroles pasākumus pārkāpumu konstatēšanai üpārbauda, kā ES tiesību akti tiek transponēti, un uzrauga to piemērošanu ünepieļauj tādus valsts pasākumus, kas ir pretrunā ES tiesību aktiem vai apgrūtina to piemērošanu ürīkojas, lai novērstu ES tiesību aktu neievērošanu, un vajadzības gadījumā sāk oficiālas pārkāpuma procedūras üefektīvi sadarbojas, lai nodrošinātu atbilstību ES tiesību aktiem

Lai pārvarētu pašreizējos šķēršļus vienotajā tirgū, liela nozīme būs patiesai partnerībai starp tiem dažādajiem dalībniekiem Eiropas un dalībvalstu līmenī, kuri ir atbildīgi par vienotā tirgus noteikumu īstenošanu un izpildi. Tas palīdzēs veikt mērķtiecīgus izpildes pasākumus un uzlabot vienotā tirgus tiesību aktu ievērošanu.